โชว์ผลงานการส่งออกสินค้าเกษตร อาหาร เพิ่มขึ้นกว่าร้อยละ 20 สร้างรายได้เข้าประเทศประมาณ 5 แสนล้านบาท
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เปิดเผยว่า แม้จะเผชิญกับวิกฤติซ้อนวิกฤติทั้งโควิด-19 และสงครามรัสเซีย-ยูเครน ส่งผลกระทบทำให้ต้นทุนการผลิตของสินค้าเพิ่มสูงขึ้นและยังเผชิญกับมาตรการป้องกันการปนเปื้อนโควิดแต่ประเทศไทยก็สามารถสร้างรายได้เข้าประเทศจากการส่งออกสินค้าเกษตร อาหาร และเครื่องดื่ม ช่วง 5 เดือนแรกของปีนี้(ม.ค.-พ.ค.)มีมูลค่ารวม 467,255 ล้านบาท เพิ่มขึ้นร้อยละ 20 โดยมีสินค้าเกษตรอาหารที่ส่งออกสำคัญ 5 อันดับแรกตามมูลค่าส่งออก เช่น ผัก ผลไม้สดแช่เย็น แช่แข็งและแห้ง /ผลิตภัณฑ์มันสำปะหลัง /อาหารทะเลสด แช่เย็น แช่แข็ง กระป๋องและแปรรูป /ไก่สดแช่เย็นแช่แข็งและแปรรูป และข้าว โดยปัจจัยที่มีผลโดยตรงต่อการเติบโตของการส่งออกสินค้าเกษตร และอาหารมาจากการผนึกการทำงานร่วมกันระหว่างกระทรวงเกษตรฯ และกระทรวงพาณิชย์ ซึ่งพรรคประชาธิปัตย์ดูแลทั้ง 2 กระทรวง ตามนโยบายตลาดนำการผลิต โมเดลเกษตร พาณิชย์ทันสมัย ตั้งแต่ปลายปี 2562 จนถึงปัจจุบัน